सड़क बंद होने से आदि कैलाश यात्रा पर गया यात्री दल फंसा
धारचूला को चीन सीमा से जोड़ने वाली सड़क पर लैंडस्लाइड , कोई हताहत नहीं, सड़क बंद होने से आदि कैलाश यात्रा पर गया यात्री दल फंसा No casualty, Adi Kailash yatra pilgrims stranded due to road closure
उत्तराखंड में तवाघाट-लिपुलेख राष्ट्रीय राजमार्ग के गरबाधार में सोमवार को लैंडस्लाइड (भूस्खलन) हुआ। घटना में किसी के हताहत होने की सूचना नहीं है। गरबाधार पिथौरागढ़ जिले में धारचूला को चीन सीमा से जोड़ने वाली सड़क पर है। खबर है कि इस सड़क के बंद होने के कारण आदि कैलाश यात्रा पर गया एक यात्री दल फंस गया है। स्थानीय प्रशासन लैंडस्लाइड के कारण अलर्ट मोड पर है।
पिछले चार दिनों से गरबाधार में सड़क पर लैंडस्लाइड होने के कारण बंद थी, सीमा सड़क संगठन इसे खोलने की कोशिश कर रहा था। सोमवार को सड़क खोल दी गई थी, लेकिन थोड़ी देर बाद ही यहां पर भयंकर लैंडस्लाइड हो गया।
सोमवार को कुछ समय के लिए सड़क खुलने पर आदि कैलाश के तीसरे और चौथे दल के यात्री और अन्य वाहनों की आवाजाही शुरू होने वाली थी। लेकिन अचानक पहाड़ी दरक गई। लैंडस्लाइड में पहाड़ के साथ-साथ वहां बनी सड़क भी गिर गई। बड़ी मात्रा में मलबा आने से तवाघाट-लिपुलेख मोटर मार्ग बंद हो गया। राज्य में हर साल भारी बारिश होती है और ऐसी घटनाएं एक आम घटना है।
सभी यात्रियों को रोका
जिला मजिस्ट्रेट मयूर दीक्षित के हवाले से बताया गया है कि कि हाईवे पार करने वाले सभी यात्रियों को रोक दिया गया और सुरक्षित स्थान पर भेज दिया गया। अधिकारी ने कहा कि सड़कों से मलबा साफ होने के बाद राजमार्ग पर वाहनों की आवाजाही फिर से शुरू हो जाएगी।
42 यात्रियों को बचाया था
राज्य आपदा एजेंसी ने पहले 42 आदि कैलाश तीर्थयात्रियों को बचाया था, जो भारी वर्षा के कारण सड़क बंद होने के बाद तीर्थयात्रा से वापस लौटते समय तवाघाट के पास फंसे हुए थे। एक अधिकारी ने कहा कि तीर्थयात्री मुख्य रूप से राजस्थान, गुजरात, मध्य प्रदेश और दिल्ली के थे।
व्यास घाटी के 50 ग्रामीणों को भी भारी वर्षा के कारण गुंजी में चार दिनों तक फंसे रहने के बाद हेलिकॉप्टर्स की मदद से बचाया गया।
लैंड स्लाइड की यह खबर भी पढ़ें: 
जम्मू के रामबन में पहाड़ों से गिरे पत्थर, VIDEO:T-5 सुरंग के मुहाने पर जान बचाने भागे लोग, 3 घंटे बंद रहा जम्मू-श्रीनगर हाईवे
जम्मू-कश्मीर के रामबन जिले में करीब एक महीने पहले को जम्मू-श्रीनगर हाईवे पर लैंडस्लाइड हुआ। पंथियाल इलाके में टी-5 सुरंग के मुहाने पर बड़े-बड़े पत्थर गिरते हुए नजर आए। इसके चलते वाहनों ने सुरंग से पहले ही यू-टर्न ले लिया। पढ़ें पूरी खबर...